Snevejr trækker natten til lørdag ind over Bornholm og bevæger sig lørdag mod resten af landet.

Mens en voldsom vinterstorm er under opsejling i det nordøstlige USA, så arter vejret herhjemme sig helt anderledes normalt og udramatisk. Temperaturen vil fredag, lørdag og søndag svinge fra nogle graders frost til nulpunktet. Visse steder bliver der mulighed for at få lidt motion ved at feje sne. Gråvejret hviler over Danmark fredag morgen med spredte drys af sne og temperaturer omkring frysepunktet. Og det bliver også gråt i gråt weekenden over, siger Mogens Rønnebæk, vagthavende meteorolog ved Danmarks Meteorologiske Institut. Solen skal man ikke forvente at se noget til. - Jeg tror ikke rigtig, der bliver plads til solen hverken i dag eller i weekenden. Fredag bliver en gråvejrsdag med lidt sne rundt omkring. Der falder en smule her i København tidligt fredag morgen, siger vagtchefen. Natten til lørdag vil Bornholm få snebyger, som bevæger sig mod København og Lolland-Falster lørdag formiddag. Om eftermiddagen falder sneen over Fyn, før det sent på dagen forlader landet via Nordjylland. - Der bliver tale om små mængder. Måske et par centimeter. Ikke mere, end man kan feje det væk med en kost, siger Mogens Rønnebæk. Bilisterne skal lørdag være opmærksomme på risikoen for glatte veje. Søndag kan der være en anelse sol at hente for de vinterblege ansigter, men weekenden slutter med den samme grå grundtone, som hænger over landet fredag morgen, og med temperaturer ned til fem graders frost om dagen.